BERETNING FRA KOMMISSIONEN TIL EUROPA-PARLAMENTET OG RÅDET

om udvalgenes arbejde i 2019

I henhold til artikel 10, stk. 2, i forordning (EU) nr. 182/2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (i det følgende benævnt "forordningen om udvalgsproceduren"), forelægger Kommissionen hermed den årlige beretning om udvalgenes arbejde i 2019.

Beretningen giver et overblik over udviklingen i udvalgsproceduren i 2019 og et sammendrag af udvalgenes aktiviteter. Den ledsages af et arbejdsdokument fra Kommissionens tjenestegrene, som indeholder detaljerede statistikker om de enkelte udvalgs arbejde.

1.Overblik over udviklingen i udvalgsproceduren i 2019

1.1.Generel udvikling

Alle udvalgsprocedurer i den "gamle" afgørelse om udvalgsproceduren — med undtagelse af forskriftsproceduren med kontrol — blev med forordningen om udvalgsproceduren automatisk tilpasset til de procedurer, der er fastsat i nævnte forordning.

I 2019 anvendte udvalgene i henhold til udvalgsproceduren derfor de procedurer, der er fastlagt i forordningen om udvalgsproceduren, dvs. rådgivningsproceduren (artikel 4) og undersøgelsesproceduren (artikel 5) samt forskriftsproceduren med kontrol, som er fastlagt ved artikel 5a i afgørelsen om udvalgsproceduren.

For så vidt angår forskriftsproceduren med kontrol henvises der i punkt 27 i den interinstitutionelle aftale om bedre lovgivning af 13. april 2016 til, at retsakter, der stadig henviser til denne procedure, skal tilpasses til den nye retlige ramme, der blev indført ved Lissabontraktaten.

I 2019 blev der opnået enighed om at tilpasse 64 basisretsakter, der indeholder bestemmelser om forskriftsproceduren med kontrol, til delegerede retsakter og i nogle få tilfælde til gennemførelsesretsakter . Efter denne delvise enighed om Kommissionens forslag fortsætter de interinstitutionelle forhandlinger om tilpasningen af de resterende basisretsakter, der indgår i Kommissionens generelle forslag og i Kommissionens forslag vedrørende retlige anliggender.

Endvidere blev forhandlingerne mellem de tre institutioner – om ikkebindende kriterier for anvendelsen af artikel 290 og 291 i traktaten om Den Europæiske Unions funktionsmåde samt om afgrænsningen mellem delegerede retsakter og gennemførelsesretsakter – i 2019 afsluttet med et vellykket resultat. Den endelige tekst til afgrænsningskriterierne blev offentliggjort i EU-Tidende den 3. juli 2019 .

Der pågår fortsat forhandlinger om Kommissionens forslag af 14. februar 2017 om Europa-Parlamentets og Rådets forordning om ændring af forordning (EU) nr. 182/2011 om udvalgsproceduren. Dette forslag indeholder en række målrettede ændringer af den måde, hvorpå appeludvalget fungerer, med henblik på at håndtere situationer, hvor der ikke afgives udtalelse på følsomme områder.

Kommissionen gav i sin meddelelse "Bedre regulering for bedre resultater" fra maj 2015 tilsagn om at offentliggøre udkast til delegerede retsakter og udkast til vigtige gennemførelsesretsakter i en høringsperiode på fire uger for at give interessenterne mulighed for at fremsætte deres bemærkninger. I 2019 blev 93 af disse udkast til retsakter offentliggjort på Kommissionens websted "Deltag i debatten" .

2.Oversigt over aktiviteter

2.1.Antal udvalg og møder

Det er vigtigt at sondre mellem på den ene side udvalg i henhold til udvalgsproceduren og på den anden side andre enheder, især "ekspertgrupper", som Kommissionen selv har nedsat. Sidstnævnte leverer sagkundskab til Kommissionen til udformning og gennemførelse af politik og delegerede retsakter, medens udvalgene i henhold til udvalgsproceduren bistår Kommissionen med at udøve de gennemførelsesbeføjelser, som er tillagt den ved basisretsakter. Denne beretning vedrører alene disse udvalg i henhold til udvalgsproceduren. Antallet af aktive udvalg i henhold til udvalgsproceduren i perioden 1. januar til 31. december 2019 er opgjort pr. aktivitetssektor (se tabel I). Tallene fra det foregående år (pr. 31. december 2018) er også medtaget for sammenligningens skyld. De forskellige afdelinger og sammensætninger tælles ikke separat, da disse tilhører et overordnet udvalg.

TABEL I — Antal udvalg i alt